POLUVSIE. Predaj z dvora je na Slovensku povolený od septembra minulého roku. V poslednom období sa dostal opäť do centra pozornosti, pretože na produkty predávané z dvora za znížila DPH na 6 percent.
Zvýhodnenie sa však týka iba živnostníkov a poľnohospodárskych podnikov, ktoré majú vyšší ročný zisk.
Farmárčenie ich baví
Manželia Haviarovci z Poluvsia majú malú rodinnú farmu už šesť rokov. Chovajú štyri kravy a jednu jalovicu.
"Vyžiť sa z toho nedá, sme sebestačný. Žiadnu dotáciu sme od nikoho zatiaľ nedostali. Venujeme sa tomu, lebo nás to baví," hovorí Roman Haviar, ktorý dlhé roky pracoval v podniku banskej mechanizácie a dnes je bez práce.
Jeho manželka Martina pripomína, že "kravy chováme aj kvôli deťom. Máme tri, mlieka sa u nás spotrebuje veľa. A čo neskonzumujeme môžeme oficiálne predať. Umožňuje nám to predaj z dvora. Nikto nás teda nemôžeme napadnúť, že robíme niečo načierno."
Kým Haviarovci začali predávať mlieko, syry alebo tvaroh z nadpordukcie, museli splniť viacero podmienok. Základom bolo hygienické prostredie s teplou a studenou vodou, kachličkami po celých stenách, sporák alebo vzdialenosť 50 metrov od maštale.
"Pivnicu, kde výrobky pripravujeme, sme mali už dávno prestavanú. Keď prišla požiadavka na hygienické normy, mali sme ich splnené," zdôrazňuje Haviar.
Haviarovci pripravujú výrobky v miestnosti, ktorá spĺňa prepísané normy.
Chov hovädzieho dobytka nie je podľa neho jednoduchý, k zvieratám musí vstávať zavčasu, v lete zabezpečiť dostatok krmiva na zimu. Preto Haviarovci o rozšírení chovu neuvažujú. Chcú mať iba dostatok mlieka pre seba a čo im zostane, predať.
Nižšia daň nie je pre všetkých
Predaj z dvora je na Slovensku novinkou, v krajinách pôvodnej európskej dvanástky už funguje dlhšie.
"Z dvora by sa mali k zákazníkom dostať čerstvé produkty, najlepšie bez chemického upravovania," hovorí riaditeľ Regionálnej poľnohospodárskej a potravinovej komory v Prievidzi Jozef Fabian.
Na hornej Nitre sa ľudia môžu dostať cez predaj z dvora k mlieku, medu, vajciam, hydine, ale aj králikom, rybám a zverine. Podľa Fabiana počet predajcov "závisí od ochoty producenta prispôsobiť sa pravidlám, ktoré v tejto oblasti platia ale aj zváženia cenovej výhodnosti takýchto produktov pri porovnaní s výrobkami, ktoré ponúkajú obchodné reťazce."
Štát chce nových záujemcov o predaj z dvora motivovať od 1. apríla zníženou sadbou DPH na 6 percent.
Haviarovcov sa však takéto zvýhodnenie netýka. "Vzťahuje sa iba na agropodniky a živnostníkov, ktorí majú vyššie ročné zisky," poznamenal Haviar.
Napriek tomu je Fabian presvedčený, že predaj z dvora, je výborná šanca hlavne pre samostatne hospodáriacich roľníkov a včelárov, aby sa uplatnili na regionálnom trhu s potravinami.
Počty predajcov, ktorí ponúkajú v okrese Prievidza jednotlivé produkty v rámci predaja z dvora:
Mlieko - 11 Med - 20
Králiky - 1 Vajcia - 5
Hydina - 1 Ryby - 3Zverina - 40